13 Ka sekai, akanya ka mosadimogolo mongwe wa dingwaga tse 93 yo o nnang kwa India. O ne a rutiwa go tloga a sa le monnye gore a dumele gore fa batho ba a swa ba tsalwa gape e le ditshedi tse dingwe. Fa a simolola go ithuta Baebele ka go kwalelana le morwawe yo o nnang kwa moseja, o ne a dumela se a neng a se ithuta ka ga Jehofa le ditsholofetso tsa gagwe a sa belaele. Le fa go ntse jalo, thuto ya gore batho ba tshela gape e le ditshedi tse dingwe e ne e nweleletse mo mogopolong wa gagwe mo a neng a ganetsa morwawe fa a ne a mo kwaletse ka seemo sa baswi. O ne a re: “Tota ga ke tlhaloganye boammaaruri jwa Dikwalo tsa lona. Ditumelo tsotlhe di ruta gore go na le sengwe mo teng ga rona se se sa sweng. Ga ke bolo go dumela gore fa mmele o swa karolo nngwe e e sa bonaleng e boa e tshela gape gantsintsi mo mmeleng o mongwe, mo e ka nnang makgetlho a le 8 400 000. Ke jang go ka tweng seo ga se boammaaruri? A ditumelo tse dintsi di phoso?” A “tšhaka ya moya” e ka pitikolola tumelo e e ntseng jalo e e nweleletseng kwa teng thata? Fa ba sena go tswelela ka puisano ya bone e e theilweng mo Dikwalong ka kgang eno, o ne a kwala jaana dibeke di sekae morago ga foo: “Jaanong ke simolola go tlhaloganya se tota e leng boammaaruri ka loso. Go intumedisa tota go itse gore fa baswi ba tsosiwa, re tla kgona go kopana gape le batho ba re ba ratang ba ba suleng. E kete Bogosi jwa Modimo bo ka tla ka bonako.”